ออมสินขึ้นดอกเบี้ยเพิ่มฝากมากกว่ากู้
ออมสินปรับขึ้นดอกเบี้ยฝากสูงสุด 0.45% มีผล 15 ก.ย.นี้
15 ก.ย. 2554

ออมสินปรับขึ้นดอกเบี้ยฝากสูงสุด 0.45% มีผล 15 ก.ย.นี้ 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ปรับขึ้นอัตราดอกเบี้ยเงินฝากสูงสุดที่ 0.45% ต่อปี โดยเงินฝากประจำ 3 เดือน ปรับเพิ่มอัตราดอกเบี้ยตามวงเงินเป็น 2.25-2.6% ส่วนเงินฝากประจำ 6 เดือน ปรับเพิ่มเป็น 2.5-2.8% 
ขณะที่เงินฝากประจำ 12 เดือน ปรับเพิ่มอัตราดอกเบี้ยตามวงเงินฝากเป็น 2.9-3.25% ต่อปี มีผลตั้งแต่วันที่ 15 ก.ย.เป็นต้นไป
ทั้งนี้ ได้ปรับดอกเบี้ยสำหรับเงินฝากประจำ 24 M Plus จากเดิมคิดตามวงเงินฝากเป็น 3.25-3.6% ต่อปี เงินฝากประจำ 36 M Plus ปรับเป็นอัตราดอกเบี้ยตามวงเงินฝาก 3.75-3.8% ต่อปี และเงินฝากประจำรายเดือนยกเว้นภาษี ปรับเพิ่มเป็น 3.6% ต่อปี
สำหรับอัตราดอกเบี้ยเงินกู้ที่มีระยะเวลา (เอ็มแอลอาร์) และดอกเบี้ยเงินกู้ประเภทเงินเบิกเกินบัญชี (เอ็มโออาร์) ธนาคารได้กำหนดให้อยู่ในระดับเท่ากันกับระบบธนาคารพาณิชย์ ปรับขึ้นเพียง 0.125% ต่อปี ทำให้ดอกเบี้ยเอ็มแอลอาร์อยู่ที่ 7.25% และดอกเบี้ยเอ็มโออาร์อยู่ที่ 7.5% ต่อปี